Apples hovedkontor i Cupertino i Silicon Valley.
Stanford-universitetet har alltid vært en av motorene i Silicon Valley.
**Silicon Valley** (norsk: *Silisiumdalen*) er den sørlige delen av San Francisco Bay Area i den amerikanske delstaten California. Navnet viste opprinnelig til regionens mange produsenter av integrerte kretser, der silisium er en viktig bestanddel. Etter hvert utviklet navnet seg til å vise til alle de høyteknologiske bedriftene i området, og til et metonym for høyteknologisektoren generelt.

Området er i stor grad overlappende med den geografiske Santa Clara-dalen, selv om også enkelte steder som ligger noe utenfor Santa Clara-dalen (som for eksempel Palo Alto og Fremont) regnes med til Silicon Valley.

Silicon Valley-området var opprinnelig befolket av amerikansk urfolk av Ohlone-stammen. På 1700-tallet kom spanjoler fra Mexico og i 1849 ankom en rekke europeere til dalen på grunn av gullrushet. Så sent som på 1950-tallet besto Silicon Valley i stor grad av jordbruksland.

Stanford-universitetet har alltid vært en av de største drivkreftene i Silicon Valley. Her studerte også de to unge menn Bill Hewlett og David Packard, som i 1939 grunnla Hewlett-Packard, det som skulle komme til å bli det første store dataselskapet i området. På 1970-tallet ble Silicon Valley-baserte Xerox Palo Alto Research Center landets mest fremgangsrike private forskningsmiljø innen informasjonsteknologi.

Silicon Valley vokste raskt i etterkrigstiden, blant annet gjennom militære investeringer. Den virkelig store revolusjonen kom først med den første ekte PC-en, fra Apple Computer. Apple ble grunnlagt i Cupertino i 1976 av Steve Jobs og Steve Wozniak – og i likhet med de tidligere nevnte gigantene var Apple en av de første og største kreftene i Silicon Valley. Sammen la foretak som disse grunnlaget for vår tids datamaskiner og dagens informasjonssamfunn.

Referanser
----------

1. ↑  Laws, David (2015). «Who named Silicon Valley?». Computer History Museum. Besøkt 25. februar 2016.
2. ↑  Fallows, James (24. mai 2013). «Why 'Turd Blossom' Is Metaphor but Not Metonym». The Atlantic. Besøkt 25. februar 2016.
3. ↑  Markoff, John (16. april 2009). «Searching for Silicon Valley». The New York Times. Besøkt 25. februar 2016.
4. ↑  «History of Stanford». Stanford University. Besøkt 25. februar 2016.
5. ↑  Kenney, Martin (2000). *Understanding Silicon Valley: The Anatomy of an Entrepreneurial Region*. Stanford University Press. s. 65. ISBN 0804737347.
6. ↑  Rao, Arun (2010). «Lab Inventors: Xerox PARC and the Innovation Machine (1969-83)». Arkivert fra originalen 4. mars 2016. Besøkt 25. februar 2016.
7. ↑  Dembosky, April (9. juni 2013). «Silicon Valley rooted in backing from US military». The Financial Times. Besøkt 25. februar 2016.
8. ↑  «Apple Computer». Silicon Valley Historical Association. 2008. Arkivert fra originalen 4. mars 2016. Besøkt 25. februar 2016.

Eksterne lenker
---------------

* (en) Silicon Valley – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** GeoNames **·** BBC Things
 |